Lentokenttäyhtiö Finavian toimitusjohtajan Kari Savolaisen mielestä Suomessa kannattaisi pohtia alueellisten tai maakunnallisten lentoliikennekeskusten perustamista. "Ruotsin malli" voisi Savolaisen mukaan toimia Suomessakin. Ruotsissa on karsittu vähäliikenteisiä lentokenttiä ja jäljelle jääneille on rakennettu toimiva syöttöliikenne.

Liikenneministeri Anne Bernerin (kesk.) käynnistämä vilkas keskustelu liikennejärjestelmien uudistamisesta saa jälleen uutta vettä myllyyn. Suomen lentokenttiä pyörittävän Finavian toimitusjohtaja Kari Savolainen väläyttää alueellisten tai maakunnallisten lentoliikennekeskusten perustamista Suomeen.

– Pitäisi miettiä, että ovatko ne kaikki lentoasemat siinä alueella tarpeen. Vai olisiko niin, että siellä on vahvoja alueellisia tai maakunnallisia lentoliikennekeskuksia.

"Vähän sama asia kuin sotessa"

Käytännössä uudistus tarkoittaisi lentokenttien lukumäärän karsimista. Vähäliikenteisiä kenttiä katoaisi pois Finavian pyörittämästä verkostosta.

Jäljelle jääville lentokentille rakennettaisiin toimiva syöttöliikenne.

Finavian toimitusjohtajan Kari Savolaisen mukaan uudistuksella turvattaisiin investoinnit ja riittävät matkustajamäärät lentoyhteyksien säilyttämiseksi eri puolille maata.

– Tässä on vähän sama asia kuin sotessa. Ei voi olla hirveän montaa täyden palvelun sairaalaa, vaan niitä voi olla rajallinen määrä.

Kainuun maakuntajohtaja: Tämä tuli täytenä yllätyksenä

Suomessa Finavian verkostossa on kutakuinkin saman verran lentokenttiä kuin Ruotsissa oli ennen uudistusta. Ruotsissa vastaavan kaltaisessa uudistuksessa katosi noin puolet runsaasta kahdestakymmenestä lentokentästä.

Savolainen ei vielä halunnut arvioida, montako kenttää meillä uudistuksen myötä vähenisi.

– En lähtisi sitä nyt tässä arvioimaan. Ruotsin kansallisessa ydinverkostossa, jota Swedavia hoitaa, on kymmenen kenttää.

Kainuun maakuntajohtaja Pentti Malinen kaipaa perusteellista selvitystä siitä, mitä uudistus lopulta merkitsisi.

Malinen sanoo yllättyneensä Finavian avauksesta.

– Kenttäverkosto on elinkeinoelämälle ja maakuntien kansainväliselle kehitykselle erittäin tärkeä, Malinen sanoo.

Ex-ministeri Krista Kiuru suivaantui: Finavia ei kuuntele isäntäänsä

– Jo viime hallituskaudella Finavialla oli kova halu lopettaa alueellisia lentokenttiä, mutta siihen me emme suostuneet, kansanedustaja, entinen opetus- ja viestintäministeri Krista Kiuru (sd.) sanoo.

– Eduskunnan tahtotilan voidaan katsoa olevan yhä voimassa, Kiuru jatkaa.

Kiuru sanoo, että joko lentokenttäyhtiö Finavia toimii ilman isäntänsä käskyjä tai sitten pääministeri Juha Sipilän (kesk.) hallitus on muuttamassa aiempaa linjaa.

– Tuntuu siltä, että yhtiössä tuijotetaan vain tulosta ja vähät välitetään maakunnallisista työllisyys- ja elinkeinopoliittisista intresseistä.

"Joko tehdään linjauksia tai aletaan markkinaehtoisesti katsoa"

Kiuru pitää Finaviaa varoittavana esimerkkinä siitä, mitä hallituksen teiden ja väylien yhtiöittämishalusta voi pahimmillaan seurata.

– Ei vain lentokentistä, vaan muustakin liikenteestä saattaisi näin ollen tulla isännätöntä toimintaa.

Finavian toimitusjohtajan Kari Savolaisen mielestä Suomi tarvitsisi uuden kokonaisvaltaisen liikenne- ja logistiikkastrategian.

– Joko tehdään jonkinlaisia linjauksia tai sitten aletaan markkinaehtoisesti katsoa, minkä tyyppinen verkosto meille jää.